બીજી બાજુ નાયડુએ પોતાની રીતે જગન મોહનને ફટકો માર્યો હતો. તેમના પક્ષ વાયએસઆર કોંગ્રેસના બળવાખોર ધારાસભ્યોને તેમણે આવકાર્યા અને તેમાંથી ચારને પ્રધાનો પણ બનાવ્યા. એટલે ભાજપ કરતાંય વાયએસઆર કોંગ્રેસના એક જૂથ સાથે ટીડીપીનું ગઠબંધન હોય તેવી છાપ વધારે પડે. આ ઘા પર જ ભાજપના આંધ્ર વિધાનસભા પક્ષના નેતા વિષ્ણુકુમાર રાજુએ હાલમાં જ મીઠું ભભરાવ્યું. તેઓ વાયએસઆર કોંગ્રેસના ધારાસભ્ય બી. રાજેન્દ્રનાથ રેડ્ડી સાથે એક કાર્યક્રમમાં હાજર રહ્યા. એટલું જ નહીં મંચ પરથી ટીડીપીની ટીકા કરીને કહ્યું કે તેણે સત્તા માટે વાયએસઆર કોંગ્રેસને તોડી છે. આ પછી નાયડુએ નિવેદન આપવું પડ્યું છે કે અમે ગઠબંધનનો ધર્મ અપનાવીને ચૂપ રહ્યાં છીએ, પણ ભાજપને ગઠબંધનમાં રહેવું ન હોય તો નમસ્કારમ્… સરકારમાંથી નીકળી જાય.